CELEX: 32016R1617
Language: hu
Date: 2016-09-08 00:00:00
Title: A Bizottság (EU) 2016/1617 végrehajtási rendelete (2016. szeptember 8.) a közvetlen kifizetésekből és a területalapú, illetve állatokkal kapcsolatos vidékfejlesztési intézkedésekből folyósított előlegek szintje tekintetében az 1306/2013/EU európai parlamenti és tanácsi rendelet 75. cikke (1) bekezdésének harmadik albekezdésétől, valamint a közvetlen kifizetések tekintetében az említett rendelet 75. cikke (2) bekezdésének első albekezdésétől való, a 2016-os igénylési évet érintő eltérésről

9.9.2016   
            
            
               HU
            
            
               Az Európai Unió Hivatalos Lapja
            
            
               L 242/22
            
         A BIZOTTSÁG (EU) 2016/1617 VÉGREHAJTÁSI RENDELETE
   (2016. szeptember 8.)
   a közvetlen kifizetésekből és a területalapú, illetve állatokkal kapcsolatos vidékfejlesztési intézkedésekből folyósított előlegek szintje tekintetében az 1306/2013/EU európai parlamenti és tanácsi rendelet 75. cikke (1) bekezdésének harmadik albekezdésétől, valamint a közvetlen kifizetések tekintetében az említett rendelet 75. cikke (2) bekezdésének első albekezdésétől való, a 2016-os igénylési évet érintő eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 75. cikke (3) bekezdésére,
   mivel:
   
               (1)
            
            
               Az 1306/2013/EU rendelet 75. cikke (1) bekezdésének harmadik albekezdése értelmében a tagállamoknak október 16-tól november 30-ig lehetőségük van előleg fizetésére, melynek mértéke az 1307/2013/EU európai parlamenti és tanácsi rendelet (2) szerinti közvetlen kifizetések esetében legfeljebb 50 %, az 1305/2013/EU európai parlamenti és tanácsi rendelet (3) szerinti területalapú, illetve állatokkal kapcsolatos támogatási intézkedések esetében pedig legfeljebb 75 % lehet.
            
         
               (2)
            
            
               Az 1306/2013/EU rendelet 75. cikkének (2) bekezdése előírja, hogy az ugyanazon cikk (1) bekezdésben említett kifizetésekre – így a közvetlen kifizetésekre biztosított előlegek fizetésére is – csak a rendelet 74. cikke értelmében elvégzendő adminisztratív és helyszíni ellenőrzéseket követően kerülhet sor. A vidékfejlesztés keretébe tartozó területalapú, illetve állatokkal kapcsolatos támogatási intézkedések esetében ugyanakkor az 1306/2013/EU rendelet 75. cikkének (2) bekezdése megengedi, hogy az előlegeket a tagállamok a rendelet 59. cikkének (1) bekezdése szerinti adminisztratív ellenőrzések befejezését követően kifizessék.
            
         
               (3)
            
            
               A tartósan kedvezőtlen gazdasági helyzet egyes mezőgazdasági ágazatokban és különösen a tejtermékek piacán még mindig súlyos pénzügyi nehézségeket és likviditási problémákat okoz a kedvezményezettek körében.
            
         
               (4)
            
            
               Ezenfelül a közvetlen kifizetések rendszerére és a vidékfejlesztési intézkedésekre vonatkozó új jogi keret alkalmazásának első évében tapasztalt nehézségek továbbra is felmerülnek egyes tagállamokban, késleltetve ezekben a kifizetések teljesítését a 2015-ös igénylési év kedvezményezettjei felé.
            
         
               (5)
            
            
               E kivételes körülmények együttes fennállása és a kedvezményezettek által következésképp tapasztalt anyagi nehézségek fényében szükséges könnyíteni a helyzeten az 1306/2013/EU rendelet 75. cikke (1) bekezdésének harmadik albekezdésétől való eltérés révén, lehetővé téve, hogy a tagállamok nagyobb összegű előleget fizessenek a 2016-os igénylési év kedvezményezettjeinek.
            
         
               (6)
            
            
               A 2016-os igénylési évben a kérelmezési eljárás előkészítésére vonatkozó új követelmények miatt az egységes támogatási kérelmek, a támogatási és kifizetési kérelmek, valamint a támogatási jogosultságok kiosztása vagy értékének növelése iránti kérelmek adminisztrációja az alaptámogatási rendszer keretében késedelmet szenvedett. Ebből kifolyólag a szükséges ellenőrzésekre is vélhetően a szokásosnál később kerül sor.
            
         
               (7)
            
            
               Ezért indokolt eltérést biztosítani az 1306/2013/EU rendelet 75. cikke (2) bekezdésének első albekezdésétől, lehetővé téve, hogy a közvetlen kifizetésekből nyújtott előlegek a 809/2014/EU bizottsági végrehajtási rendelet (4) 28. és 29. cikke szerinti adminisztratív ellenőrzések elvégzését követően folyósíthatók legyenek. Egyúttal biztosítani kell, hogy az eltérés ne veszélyeztethesse a hatékony és eredményes pénzgazdálkodást, és ne sérüljön a megfelelő szintű garanciák nyújtásának követelménye. Ennek megfelelően az eltéréssel élni kívánó tagállamok felelőssége meghozni minden olyan intézkedést, amely a túlfizetések elkerüléséhez szükséges, illetve a jogosulatlanul kifizetett összegek gyors és tényleges visszafizettetését szolgálja. Mindezek mellett az 1306/2013/EU rendelet 7. cikke (3) bekezdésének b) pontjában említett vezetőségi nyilatkozat hatályát ki kell terjeszteni az említett eltérés alkalmazására a 2017-es pénzügyi év tekintetében.
            
         
               (8)
            
            
               Az e rendeletben előírt intézkedések összhangban vannak a Mezőgazdasági Alapok Bizottságának, a közvetlen kifizetésekkel foglalkozó bizottságnak és a Vidékfejlesztési Bizottságnak a véleményével,
            
         ELFOGADTA EZT A RENDELETET:
   1. cikk
   Az 1306/2013/EU rendelet 75. cikke (1) bekezdésének harmadik albekezdésétől eltérve a 2016-os igénylési év tekintetében a tagállamok az 1307/2013/EU rendelet I. mellékletében felsorolt közvetlen kifizetésekből legfeljebb 70 %-os mértékű, az 1306/2013/EU rendelet 67. cikkének (2) bekezdése szerinti vidékfejlesztési támogatásokból pedig legfeljebb 85 %-os mértékű előleget folyósíthatnak.
   2. cikk
   Az 1306/2013/EU rendelet 75. cikke (2) bekezdésének első albekezdésétől eltérve a 2016-os igénylési év tekintetében a tagállamok az 1307/2013/EU rendelet I. mellékletében felsorolt közvetlen kifizetésekből az 1306/2013/EU rendelet 74. cikke értelmében elvégzett adminisztratív ellenőrzések elvégzését követően folyósíthatnak előleget.
   3. cikk
   Az e rendelet 2. cikkét alkalmazó tagállamok az 1306/2013/EU rendelet 7. cikke (3) bekezdésének b) pontjában említett vezetőségi nyilatkozatba belefoglalják, hogy a 2017-es pénzügyi év tekintetében kizárták a kedvezményezettek részére történő túlfizetéseket, a jogosulatlanul kifizetett összegek pedig a szükséges információk ellenőrzését követően gyorsan és ténylegesen visszafizettetésre kerültek.
   4. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. szeptember 8-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 549. o.
   
   
      (2)  Az Európai Parlament és a Tanács 2013. december 17-i 1307/2013/EU rendelete a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).
   
      (3)  Az Európai Parlament és a Tanács 2013. december 17-i 1305/2013/EU rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).
   
      (4)  A Bizottság 2014. július 17-i 809/2014/EU végrehajtási rendelete az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).